정조 6년
壬寅三月二十八日卯時。上御誠正閣。大臣備局堂上引見入侍時。領議政徐命善。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。工曹判書徐有慶。兵曹判書李性源。禮曹判書金魯鎭。行副司直鄭民始。刑曹判書徐有隣。漢城判尹鄭昌聖。咸春君李昌運。刑曹參判李柱國。行副司直李敬懋。吏曹參判鄭一祥。修撰李顯模。右承旨徐有防。假注書趙衍德。事變假注書李敬裕。記注官金健修金鳳顯。以次進伏訖。有防曰。東學敎授尹㬦。今日以肅謝入來。而姑未付軍職。故不得肅謝矣。命書榻敎曰。學敎授尹㬦。口傳付軍職。命善等曰。日間聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。左相之病。尙未得差。故不得入來。欲呈箚子。而數日之內。再次煩瀆。亦涉惶悚。不敢爲之云矣。福源曰。臣於享事。豈敢言勞。而病實難强。不得已陳懇。而私心。則極惶悚矣。命善曰。右相之病。尤以殿陛陞降爲難矣。上曰。然矣。左相。代以他大臣。付標事。承旨分付該曹。可也。上曰。海西事。卿等聞之否。誠可怪矣。命善曰。臣等雖未見狀啓。昨見海伯書而略聞之。果萬萬驚駭矣。上曰。此與湖西事。較之。何如。命善曰。湖儒輩發通伸救。亦云凶慝。而至於海西事。作文告由。遣辭陰慘。比湖獄。關係尤爲不輕矣。上曰。蔡光鼎。似是鄕班矣。命善曰。似然矣。上曰。祭文謄出者。尤有未詳。見其原本。則尤得其事狀矣。命善曰。然矣。命有防讀奏海伯狀啓訖。又命讀蔡光鼎呈單。上曰。反害夫子之說。指意何在。命善曰。申亨夏與尹任鼎。似是同門生。而任鼎。削去德相名。故有此反害之說矣。上曰。所謂夫子。指何也。命善曰。德相。曾經影堂堂長。故有是說矣。上曰。運値陽九云云。極甚怪駭矣。命善曰。果然矣。人心之陷溺。一至於此。底定無期。誠可悶矣。福源曰。任鼎之捉納亨夏。亦不無可疑者矣。上曰。此或渠輩相鬨。有此現發之事矣。上曰。何以處之。則爲好也。命善曰。湖西事。不以道臣按査。差遣審覈使。則今番。亦當有按覈之行矣。上曰。右相之意。何如。福源曰。俄與領相。已有酬酢。而當依湖西例。差送審覈使。宜矣。命善曰。然則以擧條擧行乎。上曰。以傳敎爲之。可也。命善曰。按覈之任。實難其人。承旨金履禧。人甚剛明。可合此任矣。上曰。予意亦然。以是差遣。果好矣。命書榻敎曰。同副承旨金履禧許遞。仍令該曹口傳付軍職。又命書榻敎曰。前承旨金履禧。黃海道審覈使差下牌招入侍。上曰。今番按査。別無難覈之端矣。命善曰。根因只在於尹任鼎。似無廣拖之慮矣。福源曰。祭文謄出中見漏處。宜有可問者矣。上曰。以此以彼。事甚不幸。誠可悶矣。命奏事。命善曰。今日奏事。只有回啓一張矣。命善曰。頃因慶尙監司趙時俊上疏。所陳多大浦倭船瞭望之弊。通計知世等四浦改定瞭望境界便否。問于該水使處。論理啓聞之意。覆奏。分付矣。卽見慶尙監司趙時俊狀啓。則以爲。統制使具明謙。左水使具敍五。俱以多大之獨自候望。爲莫大之弊。今若使多大。瞭望天城加德所漂之船。天城加德。瞭望知世玉浦助羅所漂之船。知世玉浦助羅。瞭望彌助項所漂之船。倭船之同時出來。分漂於天城加德知世玉浦助羅者。自多大一體看瞭。分漂於知世玉浦助羅彌助項者。自天城加德。亦爲看瞭。雖於定界之外。踰越水旨。過去其前者。報其形止於該營。則邊情可無疎虞之慮。瞭探亦免差失之患云。其所論列。與臣賤見無異。令廟堂稟處爲請矣。定界分瞭。不但除弊於一鎭。隨望輒報。亦可取便於諸浦。道帥臣之意。旣皆歸一。依狀請施行。仍令道臣。往復帥臣。成節目詳立科條。以爲永久遵行之地。何如。上曰。依爲之。出擧條命善曰。訟官將任。俱是劇務。一時竝帶。自多相妨。刑曹參判李柱國。今姑許遞。何如。上曰。依爲之。出擧條有防曰。御營大將李柱國。旣遞本職。時無職名。令該曹口傳付軍職。何如。上曰。依爲之。出擧條命善曰。備局謄錄抄出事。諸堂曾已始役。旋因纂輯。仍爲中撤矣。纂修之役。今已告訖。更令抄出。好矣。上曰。當初分掌之諸堂。復續前役。從速抄出。可也。有隣曰。臣等更當抄出。而若論事役。則極甚浩大。有難從近畢役矣。上曰。抄出。則卷數當至幾何。有隣曰。元數殆近百卷。雖或抄出。似不下數十卷矣。命善曰。當不下十卷矣。上曰。從近申飭抄出。可也。上曰。今日備堂。誰不入來。命善曰。趙㻐近不行公。徐有寧金文淳。方有實病。蔡弘履似有故矣。命善曰。在前。則參筵備堂。雖非職掌所管。亦多有奏事之人。一經賓對。擧條或至數十度。近來則奏事之備堂。絶無而僅有。不但筵席之間。寂寥無味而已。多置備堂。所以博採訏謨。而空出空入。殊甚無謂。此後則雖於職掌之外。必使之隨其意見。論難商確。以復盛世之舊規。何如。上曰。所奏。好矣。另加申飭。可也。出擧條命備堂奏事。善復曰。宣傳官廳先生案拔去事。卽前古所無之事。毋論瑕累有無。地處高下。一書先生案後。私自書拔。大關後弊矣。其委折。問在京人。則果無是事云。而欲問在外人。則當發簡。而似涉太煩矣。上曰。此必是齊會時所爲之事矣。柱國曰。此非齊會時事。只一人擅行之擧矣。上曰。見拔者。多至十五人。此不成說矣。使之自首。期於査得。可也。善復曰。如是而若未査得。則在國體。實有損傷之慮矣。上曰。卿言亦然矣。命善曰。使之嚴査。則豈無可得之理乎。善復曰。廳規會坐三人。然後始乃考閱矣。上曰。薦記猶不當若是。況先生案乎。或謂洪龍秀後。有此書拔者。亦不成說矣。敬懋曰。臣聞申應周言。則庚子年前。未有此事云矣。上曰。予於庚辰年前。已見其拔字矣。此路一開。後弊難防。其爲可疑之人。將臣必爲査得。可也。命善曰。論其所爲。極涉怪駭。此而置之。後弊莫懲。卽令査得其人。誠好矣。善復曰。臣聞見拔之人。聞昨下傳敎。擧皆感泣云矣。上曰。卿等出去時。直往宣傳官廳。以爲釐正。可也。善復曰。案中拔字。盡爲刀擦抹去乎。上曰。可矣。華鎭曰。頃因守禦使所啓。糧餉廳屯田之在廣州者。劃給本州事。有相議停當後稟處之敎。而餉廳屯稅。自是親兵接濟之需。則爲外營賞試而移給者。不但事面之如何。曾於癸丑年間。亦因宮房相換之請。以一切防塞。筵稟定奪矣。今此移屬他營。尤非可論。而亦關後弊。故敢此仰達矣。上曰。大臣之意。何如。命善曰。數百包收稅。在餉廳。雖不足有無。而今若開路於南漢。則他處移劃之請。必將紛紜而起。後弊恐不可不慮矣。上曰。守禦使之意。何如。民始曰。在本廳。雖甚緊關。而戶判旣如是防塞。則亦難强求矣。上曰。依爲之。出擧條民始曰。湖西大同米三月內上納。每爲近萬石。而今年則尙無一船之來泊者。來頭遲滯之弊。將不知至於何時。雖未諳事故之如何。而殊極怪駭。該道道臣推考。各別催督上送之意申飭。湖南裝載之限。亦在於三月望前。而裝發狀。無一邑來到者。亦甚稽忽。一體申飭。何如。上曰。依爲之。出擧條民始曰。向日臺臣。請罷贖錢。而今若革罷。則刑漢兩司朔下。實無區處之道矣。上曰。存罷間其弊。何如。民始曰。罷其外方贖錢。以戶料兵布移劃。則吏隷料布。可以接濟。而至於堂郞丘價。無歸屬處。而此非朝家所知矣。上曰。堂郞之閱月供職。多費勤勞。足可軫念處。而今此丘價之革罷。事面亦涉如何矣。命善曰。聖敎果然矣。民始曰。外方贖錢。自昨年付之本曹。而外方多不上送。故本曹支用。每患不足矣。上曰。律官本屬刑曹。另飭律官。則各邑。似必趁期上送矣。有隣曰。臣亦屢按藩任。而猶未知支用之若是艱乏。不得上送。到今催促。誠甚瞿然矣。贖錢名色。人或謂之如何。曾有贖租名色。其來已久。料布變通之後。租便爲錢。雖以全羅道觀之。尙有卄餘石名色矣。民始曰。贖錢若罷。則復設贖租。恐合宜矣。上曰。然則贖錢。便是贖租。而不爲上送者。是何故也。民始曰。贖租當初屬之賑穀。還分會錄矣。自乙未年罷租作錢之後。各道謂以兩司朔下之物。全不上送矣。上曰。雖若干。初不送之乎。有隣曰。果有全不上送處矣。上曰。此後以公家文字現露者懲納。則無妨矣。民始曰。杖則果知其有贖。而至於定配。安知其收贖與否。而以公文督納乎。刑曹每以獨當贖錢之督捧。輒有稱冤。與京兆。分道收捧。宜矣。上曰。前刑判。亦言所見。可也。性源曰。刑曹之稱冤。不是異事矣。若以分道收捧。則恐合宜矣。民始曰。懸房贖。亦有兩司分捧之例。依此爲之。好矣。上曰。各道贖錢之上納。似有定數矣。民始曰。兩南。則各爲四百兩。而外此諸道。或二百兩或一百兩。各有分等。以充二千兩之數矣。命善曰。分道徵捧。則似無拒納之弊矣。上曰。然則依舊遵行。可也。民始曰。向因前掌令李澤徵所啓。刑漢兩司吏隷料布變通及各道贖錢革罷事。與該曹堂上。往復稟處事。命下矣。各道贖錢。當初罷作租之法。而使之上送。則此與創出無例之事。別立不正名色有異。似不必革罷。且革罷贖錢。則他無區劃充補之道。而兩司事。多有掣礙難便之端。姑爲依前擧行。而贖錢則分屬於兩司。使之取用。何如。上曰。依爲之。出擧條有隣曰。刑漢兩司吏隷料布。均廳堂上。旣以仍舊貫擧行定奪。則支用不足之數。專靠於諸道贖錢。而定式行會。今爲八年。有全不上送之道。雖或上送。亦甚零星。外藩之擧行朝令。如是稽忽。揆以事體。極涉未安。蓋此贖錢。其本卽贖租。而料布變通之後。以錢代送。則初非不正名色。此後則一依分排數爻。必於四季朔逐等上送。毋敢違越之意。出擧條嚴飭諸道。何如。上曰。依爲之。出擧條有隣曰。陰城前縣監呂龜周。旣已勘律。則捧賂衙客金尙咸。所當考律勘處。而但尙咸捧供啓目判付。有原文案移送金吾之命。無依允之命。故臣曹不敢擅便。敢此仰達矣。上曰。厥漢告律勘處。可也。出擧條有隣曰。三陟府殺獄罪人千萬伊事。待回牒覆奏。何如。上曰。可矣。柱國曰。騎士今有十餘窠。而無有薦出身。故不得充定。是甚可悶矣。上曰。近來罕設科試。故似無應薦而然矣。命善曰。似然矣。柱國曰。騎士自是中人窠。而常漢不得差出。故尤難矣。上曰。騎士之數。爲五十人。而多用疏蕩之政爲好。京居常漢。雖難爲之。外方人不可防塞矣。命善曰。聖敎誠好矣。上曰。近無願薦人。故若是難得矣。性源曰。果然矣。昨冬都政時。守門將四窠。屬之騎士。二窠。各屬西北人矣。伊後騎士輩。謂以全不屬渠輩。移付西北人。以爲稱冤云矣。上曰。渠輩之稱冤。極涉過甚矣。此非緊急之政。貯窠充補。可也。命善曰。聖敎。宜矣。上曰。畿伯往於何處。而尙無動靜也。有防曰。聞各陵奉審。猶有未畢處。故姑未入來云矣。上曰。畿伯巡行之拖至四月。事甚可怪矣。向聞監司。還營後屢日休息。復爲發巡云。必是因此而有此稽滯之弊矣。命善曰。畿伯事。誠甚可怪矣。上曰。昨日使之來待者。蓋以今番奉安行。爲軫民弊。射隊等節。將欲面喩而除減矣。昨今屢飭。迄無消息。是甚可怪矣。命善曰。奉安行。與使行回還。時適相値。驛馬太不足。故黃海道驛馬。畿伯報請仍把。而臣不許之矣。上曰。不必至他道馬仍把之境矣。命善曰。雖曰相値於使行云。而不必至此矣。上曰。畿伯之不入來委折。史官知來。敬裕承命出。回奏曰。尙未及入來云矣。有防曰。昨朝。有畿伯今日入侍之命。則旣在百里之內。固當趁未暮來待。而終日催促。了無動靜。已涉怪訝。而假令居在稍遠之地。若能達宵馳歸。則豈有未及今早之理乎。日又向晏。屢勤飭敎。而迄無消息。事體萬萬未安。京畿監司李亨逵。從重推考。何如。上曰。依爲之。出擧條上曰。使臣何當入來。命善曰。來初三四日間。當入來矣。上曰。渡江在於何日。命善曰。今二十一日渡江。而計其程道。當於初三四日間入來矣。上曰。書狀加資。果善爲矣。命善曰。然矣。論其爲人。極甚淳謹。渠亦屢蒙天恩。似當竭力圖報矣。上曰。大內春奉審。當以此月內擧行矣。華鎭曰。大內奉審。每以四季朔爲之。而有內侍府先啓手本。然後方可擧行矣。上曰。待下敎爲之。可也。上曰。審覈使入侍事。分付。敬裕承命出。與金履禧偕入進伏。上曰。此與湖獄有異。觀此狀啓。可知其委折。爾其出意見詳覈以聞。而勿爲蔓延。査得首倡人。嚴處。可也。履禧曰。若一向平問。則有難嚴査矣。上曰。初則施威。而若有別般情節。則狀聞。可也。命善曰。査得情狀。卽爲這這馳聞。宜矣。命履禧先退。上曰。金履禧爲人。見甚精詳。曾在安州。治績。果何如。華鎭曰。爲政頗安詳。故吏民俱便云矣。上曰。吏民倶便。似不如吏憚而民懷矣。華鎭曰。觀其爲政。爲民之誠。尤切矣。命善曰。臺諫近來。連不參次對。是可怪矣。上曰。此亦不成事體矣。命善曰。近來賓對。臺諫連不進參。揆以事體。誠甚未安。兩司諸臺。一竝從重推考。此後則各別申飭。使之備員進參。何如。上曰。依爲之。出擧條顯模所懷。臣有區區所懷。敢此仰達矣。向來湖獄事。尙何言哉。嘯聚徒黨。營護亂逆。實是前古所無之事。而曾未幾何。又有此海西之變怪。人心之陷溺。義理之晦塞。一至於此。憤惋之極。不勝髮豎膽掉。此莫非朝家之前後懲討。失之太寬。德相煥億輩。曲加容貸。使之晏然自在。故亂逆之徒。無所懲畏。又有如此之變。今若不大加嚴討。則怪鬼之輩。將接跡而起。天下寧有是耶。德相煥億等。亟允三司之請。而以向來湖獄事言之。事面獄情。果何如。而付之一按。使未免疎忽。今此海西事。比諸湖獄。尤極叵測。臣謂海西罪人申亨夏等。俱格式拿致王府。待用刑。嚴加究覈。快施當律焉。上曰。一行缺又所懷館官不備。闕直已許多日。經筵進講齋日之外。連以不備頉稟者。誠極未安。在前如此之時。亦有仰請變通之例。敢此仰達矣。上曰。未差之代。政官牌招。開政差出。可也。命次對諸臣先退。上曰。守禦使。刑曹判書更爲進前。上曰。今番奉安行。窮春民弊。不可不念。射隊等節。方欲除減。至於驛馬。亦不當加數入把矣。民始曰。聖敎專以省弊。屢下飭敎。故本閣。當仰體奉行。而聞其所把驛馬人夫。數亦不多。而至於大旗幟。亦不可除減矣。命書傳敎曰。沁都奉安之行。事面雖係重大。見今農政方殷。此時多發軍丁。殊極可悶。彩輿前後射隊。沿路畿邑軍兵。今番竝姑除之。儀衛之可以省略者。自本閣量宜減數。以除民弊。上曰。畿伯事。亦關紀律。當問其委折。隨往營吏及留營營吏。竝令捉囚。裨將亦一體捉致。嚴査以聞後。草記。可也。有隣曰。臣見差祭官。恐不可趁衙開坐。當於直房擧行矣。上曰。旣已開坐。則祭官自當付標矣。命退。諸臣以次退出。